《余与吕守之买舟西归林常甫吴清淑吕伯起出饯江楼古调以别》
宋代·钱时

两角勍触蛮，八荒等兄弟。人生天地间，贵在情义耳。

嘉禾二三友，一见倾底里。春风散天和，非彼亦非此。

清淑温以直，常甫正而美。东涉金沙雪，西挹钱塘水。

舟泛月双湖，辔联松九里。冬春朔四换，追随实终始。

宣桥岁云暮，乃复得伯起。颀然出玉山，臭味林吴似。

修门亦旬月，朝夕相料理。饯我江上楼，楼栏豁天宇。

海山渺无际，呼吸入窗几。长鲸骇高浪，卷舒在吾趾。

风帆擘天出，揖别苦无语。共挽春江涛，洒作苍生雨。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。